舞赋
平冽 (Tang)
陈思王荣分帝子。宠列天孙。集贤东阁。追宴西园。使赵女携琴。文君送酒。刘桢吮墨而作赋。王粲称觞而献寿。乐者所以节宣其意。舞者所以激扬其气。不乐无以调风俗。不舞无以摅情志。王乃奏长歌。登舞阁。徵绝伎于行宫。命夭姬而走索。同曳绪之翩联。状跳丸之挥霍。即使燕姬抚琴。秦女吟笙。楚妃歌防露之曲。陈后唱结风之声。则有楚媛巴儿。齐童郑女。蹑凌波之缓步。曳飞蝉之薄缕。掩长袖以徐吟。顿纤腰而起舞。低凤鬟于绮席。听鸾歌于促柱。烛若蓉蕖。折波而涌出。婉若鸿鹄。凌云而欲举。其为体也。似流风回雪而相应。其为势也。似野鹤山鸡而对镜。总众丽以为资。集偫眸而动咏。观其蹑影赴节。体若摧折。将欲来而不进。既似去而复辍。回身若春林之动条。举袂若寒庭之流雪。乃其指顾彷徨。神气激昂。竦轻体以鹤立。若将飞而未翔。作之者不知其所。观之者恍若有亡。别有丘园羁旅。簪缨无序。擢高枝于芳桂。挺茂干于长楚。顿雌雄于飞伏。卜行藏于虎鼠。思擢太常之第。求奉扬庭之举。